EU-ROMANIA-ASSOSIAATIONEUVOSTON PÄÄTÖS N:o 4/1999,

tehty 27 päivänä syyskuuta 1999,

assosiaationeuvoston työjärjestyksen vahvistamisesta tehdyn päätöksen 1/95 (95/429/EY) muuttamisesta perustamalla neuvoa-antava sekakomitea

(1999/681/EY)

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Romanian välisestä assosiaatiosta tehdyn Eurooppa-sopimuksen(1) ja erityisesti sen 111 artiklan,

sekä katsoo, että

1) Euroopan yhteisön ja Romanian taloudellisten ja yhteiskunnallisten eturyhmien vuoropuhelulla ja yhteistyöllä voidaan vaikuttaa merkittävästi Euroopan unionin ja Romanian suhteiden kehitykseen,

2) näyttää tarkoituksenmukaiselta, että tämä yhteistyö tapahtuu Euroopan yhteisöjen talous- ja sosiaalikomitean sekä Romanian talous- ja sosiaalineuvoston välillä siten, että perustetaan neuvoa-antava sekakomitea, ja

3) päätöksellä N:o 1/95(2) vahvistettua assosiaationeuvoston työjärjestystä olisi tästä syystä muutettava vastaavasti,

ON PÄÄTTÄNYT SEURAAVAA:

1 artikla

Täydennetään assosiaationeuvoston työjärjestys artikloilla seuraavasti:

" 15 artikla

Perustetaan neuvoa-antava sekakomitea, jonka tehtävänä on avustaa assosiaationeuvostoa Euroopan yhteisön ja Romanian taloudellisten ja yhteiskunnallisten eturyhmien välisen vuoropuhelun ja yhteistyön edistämisessä. Tämä vuoropuhelu ja yhteistyö käsittää Euroopan yhteisön ja Romanian suhteiden kaikki taloudelliset ja yhteiskunnalliset seikat sellaisina, kuin ne tulevat esille Eurooppa-sopimuksen täytäntöönpanon yhteydessä. Komitea esittää näkemyksensä näillä aloilla ilmenevistä kysymyksistä.

16 artikla

Neuvoa-antava sekakomitea muodostuu kuudesta Euroopan yhteisöjen talous- ja sosiaalikomitean edustajasta ja kuudesta Romanian talous- ja sosiaalineuvoston edustajasta.

Neuvoa-antava sekakomitea toimii assosiaationeuvoston kanssa neuvotellen tai, kun on kyse taloudellisten ja yhteiskunnallisten eturyhmien välisen vuoropuhelun edistämisestä, omasta aloitteestaan.

Jäsenet valitaan siten, että neuvoa-antava sekakomitea edustaa mahdollisimman tarkoin sekä Euroopan yhteisön että Romanian taloudellisia ja yhteiskunnallisia eturyhmiä.

Neuvoa-antavan sekakomitean puheenjohtajina toimivat yhdessä Euroopan yhteisöjen talous- ja sosiaalikomitean jäsen ja Romaniaa edustava jäsen.

Neuvoa-antava sekakomitea vahvistaa työjärjestyksensä.

17 artikla

Euroopan yhteisöjen talous- ja sosiaalikomitea sekä Romanian talous- ja sosiaalineuvosto vastaavat kumpikin neuvoa-antavan sekakomitean ja sen työryhmien kokouksiin osallistumisestaan aiheutuvista henkilökustannuksista, matkakuluista ja päivärahoista sekä posti- ja telekuluista.

Talous- ja sosiaalikomitea vastaa kokousten tulkkauskustannuksista sekä asiakirjojen käännös- ja kopiointikuluista, lukuun ottamatta romanian kielelle tai romanian kielestä tulkkauksesta tai kääntämisestä aiheutuvia kuluja, joista vastaa Romanian talous- ja sosiaalineuvosto.

Muista kokouksen järjestämiseen liittyvistä kuluista vastaa kokousten isäntänä toimiva osapuoli."

2 artikla

Tämä päätös tulee voimaan sitä päivää seuraavan toisen kuukauden ensimmäisenä päivänä, jona se tehdään.

Tehty Brysselissä 27 päivänä syyskuuta 1999.

Assosiaationeuvoston puolesta

Puheenjohtaja

T. HALONEN

(1) EYVL L 357, 31.12.1994, s. 2.

(2) EYVL L 171, 21.7.1995, s. 41.